P r e d k l a d a c i a    s p r á v a

Návrh zákona, ktorým sa mení a dopĺňa zákon č. 431/2002 Z. z. o účtovníctve v znení zákona č. 562/2003 Z.z. bol vypracovaný v súlade s „Plánom legislatívnych úloh vlády SR na rok 2004“. Tento zákon patrí medzi priority z hľadiska aproximácie právnych noriem.
V súčasnosti platný zákon a k nemu vydané opatrenia  sú úplne porovnateľné   s príslušnými smernicami Európskeho spoločenstva, ktoré boli pristupujúce  krajiny povinné zapracovať do svojej legislatívy do 31. decembra 2004.  Cieľom predkladanej novely zákona je zapracovanie zmien vyplývajúcich z prijatia smernice Európskeho parlamentu a rady č. 2003/51/ES z 18. júna 2003, ktorou sa menia smernice 78/660/EHS, 83/349//EHS, 86/635/ES a 91/647/ES o ročnej a konsolidovanej účtovnej závierke niektorých typov spoločností, bánk a iných finančných inštitúcií a poisťovní.  Smernica nadobúda účinnosť 1. januára 2005. Súčasne sa týmto zákonom zabezpečuje aj rozšírenie účinnosti  Nariadenia (ES) č. 1606/2002 Európskeho parlamentu a rady o uplatňovaní medzinárodných účtovných noriem a nariadenia komisie (ES) č. 1725/2003 o prijatí určitých medzinárodných účtovných štandardov v nadväznosti na nariadenie  (ES) č. 1606/2002 Európskeho parlamentu a rady. 
Nariadenie Európskeho parlamentu a Rady č. 1606/2002, ktorým sa v rámci EU zavádzajú Medzinárodné účtovné štandardy (ďalej len „IAS/IFRS“) ukladajú zostavovať konsolidovanú účtovnú závierku podľa IAS/IFRS 
1.	spoločnostiam registrovaným na kapitálových trhoch EÚ  od roku 2005,
2.	spoločnostiam registrovaným na kapitálových trhoch mimo EÚ, ktoré zostavujú účtovnú závierku podľa iných uznávaných štandardov môžu členské štáty umožniť odklad až do roku 2007,
3.	spoločnostiam, ktoré majú kótované len dlžné cenné papiere uložilo povinnosť používať IAS/IFRS od roku 2007.
Zároveň nariadenie dáva možnosť aby štandardy IAS/IFRS používali všetky spoločnosti s verejne obchodovateľnými cennými papiermi.
Nariadenie umožňuje členským štátom ďalej rozhodnúť, že konsolidovanú účtovnú závierku podľa IAS/IFRS zostavia aj iné spoločnosti, prípadne môžu rozhodnúť, že podľa IAS/IFRS budú niektoré spoločnosti zostavovať aj individuálnu účtovnú závierku. Odborná verejnosť, ako aj členovia Národnej riadiacej komisie pre posilnenie kapacít účtovníctva, finančného výkazníctva a audítorstva odporúčali, aby sa konsolidovaná účtovná závierka na Slovensku od roku 2005 robila už iba podľa  IAS/IFRS a aby určité vytipované spoločnosti, ktoré už aj v súčasnosti majú s používaním  IAS/IFRS skúsenosti, začali zostavovať svoju individuálnu účtovnú závierku podľa IAS/IFRS od roku 2006. Tieto odporúčania sú zapracované v návrhu zákona.
Používaní IAS/IFRS sa  zabezpečí porovnateľnosť a „čitateľnosť“ účtovných závierok našich subjektov so zahraničnými čo do obsahu, ale aj správnosti prezentovania. Do návrhu novely zákona o účtovníctve boli zapracované presné podmienky pre zostavovanie konsolidovanej účtovnej závierky, ako aj podmienky pre oslobodenie účtovnej jednotky od povinnosti konsolidovať v súlade so Siedmou smernicou ES.
Súčasne novela zákona ďalej približuje slovenské účtovníctvo k IAS/IFRS cestou postupných krokov tak, aby sa rozdiely eliminovali na najmenšiu možnú mieru a aby postupný prechod na používanie IAS/IFRS pre väčšie množstvo účtovných jednotiek nebol pre ne neúmernou záťažou. 
	Návrh novely zákona je plne porovnateľný s právom Európskych spoločenstiev, stupeň právnej zlučiteľnosti je na úrovni úplnej kompatibility. Navrhovaný zákon nebude mať priamy dopad na štátny rozpočet. Pre účtovné jednotky, ktoré povinne zostavujú konsolidovanú účtovnú závierku sa znížia náklady na zostavovanie konsolidovanej účtovnej závierky podľa slovenských právnych predpisov, od roku 2006 v niektorých spoločnostiach aj náklady na zostavovanie individuálnej účtovnej závierky podľa slovenských predpisov.  
Cesta postupného prechodu princípov slovenského účtovníctva na účtovné princípy IAS/IFRS sa začala už v roku 2000. Zákon č. 431/2002 Z.z. o účtovníctve v znení zákona č. 562/2003 Z.z.  umožnil účtovným jednotkám zostavovať svoju účtovnú závierku aj podľa IAS/IFRS, ale ako povinnosť sa im to ukladá až týmto zákonom. Postupne boli za pomoci Svetovej banky vytvárané podmienky na vzdelávanie ako účtovníkov, tak aj audítorov a očakáva sa, že táto povinnosť nespôsobí vytipovaným účtovným jednotkám žiadny problém.

	Materiál bol predmetom pripomienkového konania. Daňové riaditeľstvo a jeden rezort mali zásadnú pripomienku. Pripomienky boli akceptované. 
	
Materiál si  Rady hospodárskej a sociálnej dohody nevyžiadala na prerokovanie.

Navrhovaný zákon nebude mať priamy ani nepriamy dopad na štátny rozpočet, rozpočet obcí a vyšších územných celkov, nemá enviromentálny vplyv ani vplyv na zamestnanosť. 

Návrh, ktorým sa mení a dopĺňa  zákon o účtovníctve prerokovala Legislatívna rada vlády SR dňa 1. júna 2004 a jej pripomienky sú zapracované v tomto návrhu zákona.